Asaf Jah VI av Hyderabad

Mahbub Ali Khan, Asaf Jah VI av Hyderabad (1866–1911) var nizam av Hyderabad fra 1889 til 1911. Han anses som en god og generøs hersker.Aram Bakshian jr. og Geoffrey D. Schad: «Hyderabad: Shadow of Empire», History Today, bd. 39, nr. 1, 1989, s. 22ff.

 Liv og virke 
 Bakgrunn, regentstyre 
Da han var to og et halvt år etterfulgte Mahbub Ali Khan sin far Tahniyath Ali Khan som nizam. Siden han var mindreårig ble regjeringsmakten utøvd av et regentråd. Den mektige diwan Salar Jung var regent inntil sin død i 1883 og dominerte hyderabadsk politikk i perioden. 

Regenten og den britiske resident hadde ulike oppfatninger av nizamens utdannelse. Salar Jung foretrakk at han skulle lære seg arabisk, persisk og urdu, i tillegg til engelsk, og at han måtte utdannes i islam. Britene var opptatt av at nizamen skulle gis en vestlig utdannelse. De sikret seg også at nizamen fikk britisk privatlærer.Barbara N. Ramusack: Indian Princes and Their States, Cambridge: Cambridge University Press, 2004, s. 110. I tillegg til boklig lærdom, ble fysisk fostring vektlagt, og den unge nizamen drev hestesport, herunder tentpegging, samt cricket og skytesport.M. A. Nayeem: The splendour of Hyderabad. The last phase of an oriental culture (1591–1948 A.D.), Hyderabad: Hyderabad Publishers, 2011, s. 149.

Mahbub Ali Khan hadde sin første offentlige representasjonsoppgave da han som elleveåring i 1877 deltok i Delhi-durbaren der dronning Victoria ble utropt til keiserinne av India. 

 Herskertid 
Han ble myndig i 1884 og ble da innsatt med alle fullmakter. I hans regjeringstid fant det sted jernbaneutbygging og andre moderniseringstiltak og statsadministrasjonen ble reformert. Nizam College ble etablert. På 1890-tallet ble et lovgivende råd og et regjeringsråd innført. Nizamen oppnevnte medlemmene og beholdt alle fullmakter og retten til å endre på vedtakene rådene fattet.Lucien D. Benichou: From Autocracy to Integration: Political Developments in Hyderabad State (1938–1948), Hyderabad: Orient Longman, 2000, s. 29. 

Mahbub Ali Khan utpekte i 1884 Deen Dayal til hoffotograf og benyttet også hans tjenester til å dokumentere offentlige arbeider og tiltak for å avhjelpe sultkatastrofene som rammet Hyderabad på slutten av 1800-tallet.Ramusack, s. 152–153. Nizamens respons på sult, flom og pest er beskrevet som rask og overlegen den i Britisk India.Bakshian Jr. og Schad, s. 22. 

Mahbub Ali Khan er beskrevet som pliktoppfyllende og hengiven, en tolerant, velvillig og patriarkalsk hersker, men også som en kvinnekjær levemann og dranker.Bakshian Jr. og Schad, s. 22f, 24. 

Nizam Mahbub Ali Khan hadde en rekke titler og mottok flere æresbevisninger fra britene. Han var storkorsridder av Order of the Bath og storkommandørridder av Order of the Star of India. Han mottok også medaljen Kaisar-i-Hind.

Han ble etterfulgt på masnaden av sin sønn Oman Ali Khan.

 Referanser 

Kategori:Nizam av Hyderabad
Kategori:Order of the Bath
Kategori:Personer fra Hyderabad i India